<classify> WANAFUNZI wa Shule ya Sekondari ya Wasichana ya Mazae wilayani Mpwapwa katika Mkoa wa Dodoma, wapo katika hatari ya kukumbwa na vitendo vya ukatili wa kijinsia kutokana na shule hiyo kukosa uzio na nyumba za walimu karibu na shule.Hayo yalibainishwa juzi wilayani Mpwapwa mkoani hapa na Mwenyekiti wa Bodi ya Shule hiyo, Leo Mzeru wakati akizungumza kwenye mafunzo ya kuwajengea uwezo walimu na wenyeviti wa bodi za shule jinsi ya kuwalinda wanafunzi katika mafunzo yaliyoandaliwa na Shirika lisilo la kiserikali la Utu wa Mtoto CDF.Mzeru alisema tatizo la kukosa uzio kwa shule hiyo siyo geni kwani limekuwa likipigiwa kelele mara kwa mara lakini mamlaka husika hazichukui hatua yoyote ya kujenga uzio huo na wakati wanajua kuwa shule hiyo iko mbugani.Alisema shule hiyo ni ya kitaifa kwa sababu ina wanafunzi wa kuanzia kidato cha kwanza hadi cha sita lakini haina uzio, sasa ukiwaweka wasichana wenye umri wa miaka 17 hadi 19 mahali ambapo hakuna uzio ni hatari kwa sababu hawa mabinti wapo kwenye umri wa kubalehe.Alisema kukosekana kwa uzio kuna hatarisha hali ya ulinzi na usalama kwa watoto hao hasa wa kidato cha tano na sita wanaoishi mabwenini kwa sababu huibiwa hadi nguo zao wanazoanika nje na wanakijiji. Pia alisema licha ya wanafunzi hao kuibiwa nguo zao, vijana wanaoendesha bodaboda wamekuwa wakiwarubuni wasichana hao kwa kuwa hakuna uzio unaowazuia kuingia shuleni hapo.Alisema changamoto nyingine ya ulinzi kwa wanafunzi hao ni kukosekana kwa nyumba za walimu katika eneo la shule na hivyo kufanya wanafunzi hao kukosa msaada wa karibu pindi kunapotokea dharura.Aliitaka halmashauri ya Wilaya ya Mpwapwa kutopuuzia ombi la bodi hiyo la kujenga uzio katika shule hiyo kwa sababu ni muhimu kwani shule hiyo ipo mbugani na chochote kinaweza kutokea wakati wowote.Naye Mkuu wa Shule hiyo, Consolata Shangaluka alisema japo shule hiyo ina walinzi wanaolinda, lakini uwepo wa nyumba za walimu ni muhimu kwa sababu ya dharura zinazoweza kujitokeza usiku wa manane. Alisema shule hiyo haina nyumba ya walimu hata moja iliyopo karibu kwani walimu wote wanaishi mbali na shule kutokana na kukosekana kwa nyumba za walimu shuleni hapo.  <topic>: KITAIFA 